钦定古今图书集成/明伦汇编/官常典/第295卷 > 璋
## 钦定古今图书集成/明伦汇编/官常典/第295卷 > 璋

按《金史斡者传》：“斡者子神土懑，神土懑子璋，本名胡
麻，愈多勇略，通女直、契丹、汉字。年十八，左副元帅撒
离喝引在麾下，以事如京师，见梁王宗弼，与语，宗弼
悦之。皇统六年，父神土懑卒，宗弼奏璋可袭谋克，诏
从之。天德三年，充牌印祗候，以罪免，夺其谋克，寓居
中都。海陵伐宋，左卫将军蒲察沙离只同知中都留”
守，佩金牌，掌留府事。世宗即位于辽阳，璋劝沙离只
归世宗，沙离只不从。璋与守城军官乌林荅、石家奴，
乌林荅愿、徒单三胜、蒲察、蒲查等，以兵晨入留守府，
遂杀沙离只及判官漫撚撒离喝，推宗强子阿琐为
留守。璋行同知留守事，遣石家奴佩沙离只金牌，与
愿、蒲查。中都转运使左渊子贻庆，大兴少尹李天吉
子磐奉表如东京，贺即位。世宗嘉之，以愿蒲查为武
义将军，充护卫，贻庆赐及第，授从仕郎，磐充阁门祇
候，就以璋为同知中都事。璋以杀沙离只自摄同知
留守，世宗因而授之，心常不自安，遂与兵部尚书可
喜谋，因世宗谒山陵作乱。《大定》二年，上谒山陵，璋等
九人会于可喜家，说万户高松不从。璋知事不成，乃
与可喜共执《斡论》诣有司，陈上诛可喜、李惟忠等，以
璋为彰化军节度使。宋将吴璘出散关，据宝鸡以西，
诏璋赴元帅都监徒单合喜军前任使。于是宋人据
原州，宁州刺史颜盏门都以兵四千攻之，不克。宋将
姚良辅以兵十万至原州，权副统完颜习尼列以千
骑援门都兵，而姚良辅兵多，诸将皆不敢与战。及璋
至军，会平凉、泾州潘原、长武等戍兵合二万人。璋使
押军猛安石抹许里阿补以兵二千军于城北，习尼
列以兵三千军于城西北十里麦子原，皆据高阜为
阵，璋以本部兵阵于城西。姚良辅出自北岭，先遣万
人攻许里，阿补自以军九万阵麦子原下，捍以剑盾，
行马，外列骑士，步卒居其中，敢死士锁足行马间，持
大刀为拒，分为八阵，而别以骑二千袭璋军。璋方出
迎战，习尼列来报曰：“宋之重兵皆在麦子原矣。”璋遣
万户特里失乌也以押军猛安奚庆喜、照撒兵二千
援许里阿补，遣撒屋出、崔尹以兵二千益习尼列。许
里阿补与宋人接战良久，败之。宋兵在麦子原者最
坚，习尼列与移剌补奥屯撒屋出、崔尹仆根撒屋出，
以兵五千沿壕为伏，馀兵皆舍马步战，击其前行，骑
士走之。于是行马以前，冲以长枪；行马以后，射以劲
弓。良辅兵稍挫，习尼列乘胜麾兵撒其行马，破其七
阵。良辅复整兵出，习尼列少却，而璋已破城下。宋兵
与习尼列会，使仆根以伏兵击良辅，习尼列亦整兵
与战，奋击之，大破良辅军，斩首万馀级，坠壕死者不
可胜数，锁足行马者尽殪之，获甲矢万馀，器仗称是。
良辅亦中两创，脱去，遂围原州，穴其西城。城圮，宋人
宵遁，璋等入原州，宋戍军在宝鸡以西，闻之，皆自散
关遁去。京兆尹乌延蒲离黑、宁州刺史赤盏胡速鲁
改已去德顺州，宋吴璘复据之，都监合喜以璋权都
统，与习尼列将兵二万救德顺。璋率骑兵前行，与璘
骑兵二万战于张义堡，遂沙山下，败之，追北四十馀
里。璘军遇隘不得前，斩首数十级。璋至德顺，璘据城
北险要为营，璋亦策营与璘相望可三里许，两军遇
于城东，凡五接战，璘军败走，璋追至城下，璘军已据
城北冈阜，与其城上兵相应，以弩夹射璋军，璋军佯
却，城中出兵来追，璋反斾与战，大败之。合喜遣统军
都监泥河以兵七千来会，与璘军复战，败之。璘遣兵
据东山堡，欲树栅，璋与习尼列泥河议曰：“敌若据东
山堡，此城亦不可拔，宜急击之。”于是璋先据要地，习尼列以兵逼东山堡。璘兵恃濠相拒，短兵接，璘兵退
走，习尼列追击之。璘城北营兵可六千人，登北冈来
战，璋之汉军少却，伤者二百人。璘遂焚璋军攻城具。
璋率移剌补、猛安兵逾北冈击走之。璘军隔小堑射
璋军，移剌补少却，习尼列望见北原火发，乃止。攻东
山堡，亟与将士来赴，引善射者先登，率刘安汉军三
百人击败之，璘军皆走险。璘以军三万据险作三阵，
皆环以剑盾行马。璋遣万户石抹迭勒由别路自后
击之，特里失、乌也、移剌补以二千人当其前，以强弓
射之，璘兵大败，堕沟壑者甚众。璋军度涧追之，斩数
千级而还。璘军虽败，犹恃其众。都监合喜使武威军
副总管兵古查剌来问策，诸将皆曰：“吴璘恃险，不善
野战。我退军平凉，彼必弃险就平地，然后可图也。”璋
曰：“不然。彼恃其众，非特恃险也。昔人有言，宁弃千军，
不弃寸地，故退兵不如济师。我退军平凉，彼军深入
吾地，固垒以拒我，则如之何？”查剌还报，合喜，于是亲
率四万人赴之。吴璘诘旦乘阴雾晦冥，分兵四道来
袭，战于城东，离而复合者数四。汉军千户李展率麾
下兵先登，奋击之，璘军阵动。璋乘胜踵击，璘军复败，
追至北冈，璘走险，璋急击之，杀略殆尽。璘分半军守
泰州，合喜驻军水洛城东，自六盘山至石山头，分兵
守之，断其饷道，璘乃引归。宋经略使荆皋以步骑三
万自德顺西去，璋以兵八千、习尼列以兵五千追击
之，习尼列兵乃出其前，还自赤觜，遇其前锋，败之于
高赤崖下，复与其中军战，自日昃至暮乃罢。荆皋乘
夜来袭营，为退军八十里。明日，习尼列追之。璋兵至
上八节，宋兵据险为阵，璋舍马步战，地险不得接，相
拒至曙，宋兵动，璋乘之，追至甘谷城，习尼列兵亦至，
宋兵宵遁，璋遂班师。习尼列追至伏羌城，不及而还。
上使御史中丞达吉视诸军功状，达吉旧与璋有隙，
故损其功，诏璋将士赏比诸军半之。璋兼陕西路都
统，进官一阶，及元帅府上功，璋居多。诏达吉削官两
阶，杖八十，解职。上复赏璋及将士如诸军，以璋为西
北路招讨使，召为元帅左都监，兼安武军节度使，赐
以弓矢、衣带、佩刀，改益都尹，左都监如故。宋人弃海
州遁去，焚官民庐舍且尽。璋至海州，得所弃粮三万
六千馀石，安集其人，复其屯戍。五年，宋人约和，罢三
路都统，复置陕西路统军司。璋为统军使，上曰：“监军
合喜年老，故授卿此职，边境无事，且召卿矣。”以本官
兼京兆尹，召为御史大夫。璋奏：“窃观文武百官有相
为朋党者，今在台自臣外无女直人，乞不限资考，量
材奏拟。”上曰：“朋党为谁，即纠治之。朕选女直人，未得
其人，岂以资考为限，论其人材而已。”顷之，璋奏曰：“太
祖武元皇帝受天明命，太宗皇帝奄定宋土，自古帝
王之兴，必称受命，当制大金受命之宝，以明示万世。”
上曰：“卿言正合朕意。”乃遣使夏国市玉。十八年，受命
宝成，奏告天地、宗庙、社稷，上御正殿，改大兴尹为贺
宋正旦使。十三年，璋受命使宋。既行，上遣人驰谕璋
曰：“宋人若不遵旧礼，慎勿付书。如不令卿等入见，即
持书归。若迫而取之，亦勿赴宴。其回书及礼物，一切
勿受。”璋至临安，宋人请以太子接书，不从。宋人就馆
迫取书，璋与之，且赴宴，多受礼物。有司以闻，上怒，欲
寘之极刑。左丞相良弼奏曰：“璋为将，大破宋军，宋人
仇之久矣，将因此陷之，死地未可知也。今若杀璋，或
者堕其计中耳。”上以为然，乃杖璋百五十，除名。副使
客省使高翊杖百，没入其所受礼物。后岁馀，上念璋
有征伐功，起为景州刺史，迁武定军节度使，授山东
西路蒲底山拏兀鲁河谋克，改临洮尹。十九年，卒。